## El Centre del Carme de València reunix les comèdies més gamberres en la quarta setmana de Cinema d’Estiu

*** El dijous 22 d’agost la cineasta Bebe Pérez presentarà el film de son pare, Fernando Pérez, *La vida es silbar*
* El claustre gòtic del Centre del Carme de Cultura Contemporània (CCCC) acull cada nit 250 espectadors disposats a riure amb la comèdia americana**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), presenta les pel·lícules d’humor més gamberres en la quarta setmana de Cinema d’Estiu en el Centre del Carme de Cultura Contemporània (CCCC).

Els films estatunidencs *Someone Marry Barry* (2014), *Go Get Some Rosemary* (2009) i la mexicana *La tarea* (1991) són els títols més irreverents del cicle de cinema que sacsegen l’espectador entre riures i incredulitat.

El claustre gòtic del Centre del Carme de València acull cada nit d’agost a les 22:00 hores, excepte els dilluns, el cicle d’entrada gratuïta Cinema d’Estiu, ‘Embriagats d’humor’, sobre la comèdia americana.

La quarta setmana comença el dimarts 20 d’agost amb un títol premiat pel públic en quatre festivals de cinema independent: Sundance, Boston, Mont-real i Victoria Independent Film.

La canadenca *La gran seducción* (2003), de Jean-François Pouliot, narra la història d’un xicotet poble pesquer assotat per l’atur. Farà falta una estratègia, una gran seducció, per a recuperar l’esperança en el futur.

El dimecres 21 d’agost arriba *Someone Marry Barry* (2014), l’únic llargmetratge realitzat per Rob Pearlstein.

Barry és un tipus impresentable que avergonyix els seus amics, que tracten de reconduir-lo trobant-li una dona que el controle i el faça una persona més civilitzada. El problema és que quan Barry troba la seua mitja taronja, esta resulta ser igual que ell.

El dijous 22 d’agost Cinema d’Estiu rep la visita de Bebe Pérez, actriu i filla del cineasta Fernando Pérez, que acompanyarà el crític Daniel Gascó en la presentació de la pel·lícula de son pare, *La vida es silbar* (1998).

El film, marcat per un surrealisme màgic, aborda la busca de la felicitat a través de tres històries diferents.

La pel·lícula del divendres 23 d’agost, *Los guantes mágicos* (2003), és un retrat sorprenentment fidel del caràcter emprenedor argentí en una ciutat tan fascinant i boja com Buenos Aires. Com ocorre en el cinema de Jim Jarmusch o Aki Kaurismäki, Martin Rejtman aconseguix conjuminar l’apatia amb la poesia.

El dissabte 24 d’agost es projectarà una obra clau dels germans Safdie, la molt tibant *Go Get Some Rosemary* (2009). Exemple perfecte de com desmuntar un gènere, ja que gravita de la comèdia a l’horror més profund.

La protagonitza Lenny, un pare separat que custodia els seus dos fills només dos setmanes a l’any. Malgrat ser un pare rabiosament divertit per a un xiquet, constituïx un manual vivent de tot allò que un progenitor mai hauria de fer. Incorre en una sèrie llarga d’irresponsabilitats que acaben sent desconcertants fins i tot per a un parell de xiquets que gaudixen amb el caos.

El diumenge 25 es projecta una obra mestra dels anys 90, la mexicana *La tarea* (1991), en la qual s’aborda l’estreta línia que dividix l’erotisme de la pornografia.

Fecha: 18/08/2024